Document ID: 32003R0006

Kommissionens forordning (EF) nr. 6/2003
af 30. december 2002
om formidling af statistikker om vejgodstrafik
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1172/98 af 25. maj 1998 om statistisk registrering af vejgodstrafikken(1), særlig artikel 6 og 9, og
ud fra følgende betragtninger:
(1) Det er hensigtsmæssigt i så vidt omfang som muligt at udnytte de statistiske data om vejgodstrafikken, der er henvist til i forordning (EF) nr. 1172/98, idet fortroligheden af de enkelte dataposter dog skal respekteres.
(2) Det er nødvendigt at sikre, at de oplysninger, der formidles, er af passende kvalitet, og at de eksisterende statistiske serier bibeholdes.
(3) Det er nødvendigt, at visse data stilles til rådighed for medlemsstaterne, for at sikre fuld statistisk dækning af vejgodstrafikken på nationalt plan.
(4) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program -
UDSTEDT FØLGENDE FORORDNING:
Artikel 1
De enkelte dataposter, medlemsstaterne indberetter til Kommissionen (Eurostat) i henhold til forordning (EF) nr. 1172/98, anvendes til at udarbejde statistiske tabeller, som indeholder aggregerede værdier, der er fremkommet ved summering af de tilgrundliggende data. Kommissionen (Eurostat) formidler de således fremkomne statistiske tabeller i henhold til bestemmelserne i artikel 2 og 3.
Artikel 2
De statistiske tabeller, der er angivet i bilaget, må formidles.
Artikel 3
1. Formidling af tabeller til andre brugere end medlemsstaternes nationale myndigheder er betinget af, at hver tabelcelle er baseret på mindst ti køretøjsposter afhængig af den tabulerede variabel. Er en celle baseret på færre end ti køretøjsposter, aggregeres den med andre celler eller erstattes med et passende symbol. De tabeller, der er omtalt i punkt A i bilaget, er undtaget fra denne regel.
2. Tabeller, der indeholder aggregerede værdier baseret på mindre end ti køretøjsposter, kan leveres til de nationale myndigheder, der er ansvarlige for fællesskabstransportstatistikken i medlemsstaterne, forudsat at de nationale myndigheder anvender den betingelse, der er fastsat i stykke 1, på alle tabeller, der formidles til andre brugere.
Artikel 4
Denne forordning træder i kraft på tyvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. december 2002.

Labels: 12
8
15
19